BDMS ลบเกือบ 3% หลังทุ่มงบ 1.28 หมื่นลบ.ซื้อ “โรงแรมปาร์คนายเลิศ” ทำศูนย์สุขภาพฯ
BDMS ลบเกือบ 3% หลังทุ่มงบ 1.28 หมื่นลบ.ซื้อ "โรงแรมปาร์คนายเลิศ" ทำศูนย์สุขภาพฯ ล่าสุด ณ เวลา 10.18 น. ราคาอยู่ที่ 21.40 บาท ลบ 0.60 บาท หรือ 2.73% สูงสุดที่ 21.40 บาท ต่ำสุดที่ 20.90 บาท มูลค่าซื้อขายที่ 1.25 พันล้านบาท โบรกฯ แนะชะลอการลงทุน
29 ก.ย. 2559

ผู้สื่อข่าวรายงานว่า ราคาหุ้นบริษัท กรุงเทพดุสิตเวชการ จำกัด(มหาชน) หรือ BDMS ณ เวลา 10.18 น. ราคาอยู่ที่ 21.40 บาท ลบ 0.60 บาท หรือ 2.73% สูงสุดที่ 21.40 บาท ต่ำสุดที่ 20.90 บาท มูลค่าซื้อขายที่ 1.25 พันล้านบาท ขณะที่ดัชนีตลาดหุ้นไทยโดยรวมบวก 0.87%
 
ด้าน บล.เออีซี ระบุในบทวิเคราะห์ฯแนะ”ถือ”หุ้น บมจ.กรุงเทพดุสิตเวชการ (BDMS) ราคาเป้าหมาย 26 บาท เมื่อคืนนี้ BDMS แจ้งตลาดหลักทรัพย์ฯเรื่องเข้าซื้อที่ดินและสิ่งปลูกสร้างโครงการปาร์คนายเลิศ พื้นที่ 15 ไร่ มูลค่าเงินลงทุนรวมปรับปรุงทรัพย์สิน 1.28 หมื่นล้านบาท เพื่อนำไปพัฒนาศูนย์สุขภาพแบบครบวงจร BDMS Wellness Clinic โดยแหล่งเงินทุนจะมาจาก กระแสเงินสดภายในบริษัท และการกู้ยืม
ซึ่งเบื้องต้นมองว่า แม้จะส่งผลดีต่อผลประกอบการในระยะยาว แต่เป็นการลงทุนขนาดใหญ่ที่คาดจะกดดันศักยภาพทำกำไรในระยะสั้นเพราะต้องรับรู้ดอกเบี้ยจ่ายที่เกิดขึ้นก่อนกว่าจะสร้างรายได้คุ้มทุน ช่วงสั้นจึงแนะนำ”ชะลอลงทุน”ก่อน จนกว่าจะทราบข้อมูลเพิ่มเติมหลังการประชุมนักวิเคราะห์ช่วงเช้านี้
ขณะที่ บล.ฟินันเซีย ไซรัส ระบุว่า BDMS ซื้อที่ดินและอาคารปาร์คนายเลิศ เนื้อที่ประมาณ 15 ไร่ เพื่อทำศูนย์สุขภาพครบวงจร BDMS Wellness Clinic ด้วยมูลค่า 1.28 หมื่นล้านบาท โดยคิดว่าความเสี่ยงเรื่องเพิ่มทุนจำกัด ขณะที่ BDMS มี D/E เพียง 0.7 เท่า
                